CELEX: 32019D0120
Language: lv
Date: 2019-01-24 00:00:00
Title: Komisijas Īstenošanas lēmums (ES) 2019/120 (2019. gada 24. janvāris), ar ko attiecībā uz tās atkāpes pagarināšanu, kas attiecas uz nosacījumiem augļaugu pavairošanas materiāla un augļu ražošanai paredzētu augļaugu importam no trešām valstīm, groza Padomes Direktīvu 2008/90/EK (izziņots ar dokumenta numuru C(2019) 254)

28.1.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 24/27
               
            
         KOMISIJAS ĪSTENOŠANAS LĒMUMS (ES) 2019/120
         (2019. gada 24. janvāris),
         ar ko attiecībā uz tās atkāpes pagarināšanu, kas attiecas uz nosacījumiem augļaugu pavairošanas materiāla un augļu ražošanai paredzētu augļaugu importam no trešām valstīm, groza Padomes Direktīvu 2008/90/EK
         
            
               (izziņots ar dokumenta numuru C(2019) 254)
            
         
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2008. gada 29. septembra Direktīvu 2008/90/EK par tirdzniecību ar augļaugu pavairošanas materiālu un augļaugiem, kas paredzēti augļu ražošanai (1), un jo īpaši tās 12. panta 2. punkta otro daļu,
         tā kā:
         
                     (1)
                  
                  
                     Direktīvas 2008/90/EK 12. panta 1. punkts nosaka, ka Komisijai jāpieņem lēmums par to, vai pavairošanas materiāls un augļaugi, kas ražoti trešā valstī un sniedz tādas pašas garantijas attiecībā uz piegādātāja saistībām, identitāti, raksturīgajām pazīmēm, augu veselību, augsni, iepakošanu, pārbaužu režīmu, marķēšanu un iepakojumu noslēgšanu, attiecībā uz visām šīm pazīmēm ir līdzvērtīgi Savienībā ražotam pavairošanas materiālam un augļaugiem un atbilst minētās direktīvas prasībām un nosacījumiem. Direktīvas 2008/90/EK 12. panta 2. punkts paredz atkāpi, kas dalībvalstīm, kamēr šāds lēmums nav pieņemts, ļauj pavairošanas materiālam un augļaugu importam piemērot nosacījumus, kas ir vismaz līdzvērtīgi tiem nosacījumiem, ko piemēro Savienībā ražotam augļaugu pavairošanas materiālam un augļaugiem.
                  
               
                     (2)
                  
                  
                     Šāda atkāpe tika piešķirta līdz 2018. gada 31. decembrim. Tāpēc dalībvalstis var piemērot nosacījumus, kas ir līdzvērtīgi Komisijas Īstenošanas direktīvu 2014/96/ES (2), 2014/97/ES (3) un 2014/98/ES (4) nosacījumiem.
                  
               
                     (3)
                  
                  
                     Patlaban pieejamā informācija par nosacījumiem, ko piemēro trešās valstīs, joprojām nav pietiekama, lai Komisija šajā posmā varētu pieņemt lēmumus attiecībā uz trešām valstīm.
                  
               
                     (4)
                  
                  
                     Lai nepieļautu tirdzniecības pārtraukšanu, dalībvalstīm būtu jāturpina izmantot minēto atkāpi.
                  
               
                     (5)
                  
                  
                     No 2019. gada 14. decembra tiks piemēroti jaunie augu veselības noteikumi, kas izklāstīti Eiropas Parlamenta un Padomes Regulā (ES) 2016/2031 (5). Saskaņā ar minētajiem noteikumiem kaitīgie organismi, kas patlaban uzskaitīti Īstenošanas direktīvā 2014/98/ES, un veselības prasības attiecība uz pavairošanas materiālu ietilps minētās regulas darbības jomā. Tādējādi ir piemēroti dot pietiekami daudz laika novērtēt, vai trešās valstis nodrošinājušas atbilstību Regulā (ES) 2016/2031 un tās īstenošanas tiesību aktos noteiktajiem augu veselības noteikumiem.
                  
               
                     (6)
                  
                  
                     Tādēļ laikposms, kurā piemēro Direktīvas 2008/90/EK 12. panta 2. punktā paredzēto atkāpi, būtu jāpagarina līdz 2022. gada 31. decembrim.
                  
               
                     (7)
                  
                  
                     Tāpēc Direktīva 2008/90/EK būtu attiecīgi jāgroza.
                  
               
                     (8)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgā komitejas Augļaugu ģinšu un sugu pavairojamā materiāla nodaļas atzinumu,
                  
               IR PIEŅĒMUSI ŠO LĒMUMU.
         
            1. pants
            Direktīvas 2008/90/EK 12. panta 2. punkta pirmajā daļā datumu “2018. gada 31. decembrim” aizstāj ar datumu “2022. gada 31. decembrim”.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 24. janvārī
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 267, 8.10.2008., 8. lpp.
         
         
            (2)  Komisijas 2014. gada 15. oktobra Īstenošanas direktīva 2014/96/ES par marķēšanas, iepakojumu noslēgšanas un iepakošanas prasībām augļaugu pavairošanas materiālam un augļu ražošanai paredzētiem augļaugiem, kas ietilpst Padomes Direktīvas 2008/90/EK darbības jomā (OV L 298, 16.10.2014., 12. lpp.).
         
            (3)  Komisijas 2014. gada 15. oktobra Īstenošanas direktīva 2014/97/ES, ar ko īsteno Padomes Direktīvu 2008/90/EK attiecībā uz piegādātāju un šķirņu reģistrāciju un kopējo šķirņu sarakstu (OV L 298, 16.10.2014., 16. lpp.).
         
            (4)  Komisijas 2014. gada 15. oktobra Īstenošanas direktīva 2014/98/ES, ar ko īsteno Padomes Direktīvu 2008/90/EK attiecībā uz konkrētām prasībām, kuras noteiktas tās I pielikumā minētajām augļaugu ģintīm un sugām, konkrētām prasībām, kas jāievēro piegādātājiem, un sīki izstrādātiem noteikumiem par oficiālajām pārbaudēm (OV L 298, 16.10.2014., 22. lpp.).
         
            (5)  Eiropas Parlamenta un Padomes 2016. gada 26. oktobra Regula (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).